遊西峰院留別友人
作者：朱松
朝代：宋

paragraphs: 兀兀掩關坐，后土冒泥塗。
繁陰忽披猖，懷哉歎離居。
眷我二三子，共此一日娛。
欣然忘華陋，意行非始圖。
圍竹粉黏带，弄泉雲遶裾。
共賭羊山棋，不釣溫水魚。
野色一以暝，歸舟相與拏。
豈無軟脚酒，新熟不用沽。
急景棄尺璧，中原睠丘墟。
丈夫患不免，低回竟何如。
安能逐兒輩，飛翔爭腐餘。
但憂著鞭子，滯留嘲賈胡。